Brendin Horner-moord: Só sê hof oor borgtogSekola Matlaletsa (44) en Sekwetje Mahlamba (32) in die hof. (Skermgreep: eNCA) Een van Brendin Horner se twee vermeende moordenaars is Donderdag op borgtog vrygelaat. Landdros Deon van Rooyen het Sekola Matlaletsa (44) se borgtog op R5 000 vasgestel en verskeie voorwaardes opgelê waaraan hy moet voldoen. Hy moet onder meer drie keer per week by die Paul Roux-polisiestasie aanmeld. Sekwetje Mahlamba (32) bly agter tralies. Die landdros het bevind dat geen buitengewone omstandighede bestaan wat sy vrylating op borgtog sal regverdig nie en selfs al is hy verkeerd in hierdie opsig, sê Van Rooyen hy glo nie borgtog is in die belang van geregtigheid nie. Horner (21), ŉ plaasbestuurder van die Paul Roux-omgewing in die Vrystaat, is aan die begin van die maand wreed op ŉ plaas in die distrik vermoor. Hy het talle steekwonde aan sy liggaam gehad, dit het gelyk asof hy oor die grondpad gesleep is en sy liggaam is aan ŉ paal in ŉ veld op die plaas vasgemaak. Die nadoodse ondersoek het verwurging as die oorsaak van Horner se dood aangedui. Sekwetje Mahlamba (32) bly agter tralies. (Skermgreep: eNCA) Mahlamba en Matlaletsa is kort ná Horner se moord in hegtenis geneem. Die polisie het onder meer op bloedbevlekte broeke en ŉ paar skoene met modder aan by Mahlamba se huis beslag gelê. ŉ Bloedbevlekte broek is ook in ŉ kisvrieskas op sy perseel gekry. Mahlamba het aangevoer die bloedspatsels is dié van ŉ dier wat tydens ŉ tradisionele seremonie geslag is. Kapt. Gerhardus Myburgh, die ondersoekbeampte in die saak, het egter getuig die persoon by wie se huis dié seremonie gehou is, ontken dat Mahlamba betrokke was by die slag van die dier. Matlaletsa het aangevoer die staat het ŉ swak saak teen hom. Hoewel sy swaer glo een van die staatsgetuies gedreig het, het landdros Deon van Rooyen gesê dié dreigement kan nie voor Matlaletsa se deur gelê word nie. Van Rooyen het in sy opsomming van die getuienis gesê die DNS-monsters wat geneem is in Horner se bakkie kon nie met Matlaletsa verbind word nie. Wat betref Mahlamba se bloedmonster was die uitslag van die toets onbeslis. Die landdros het gesê dit lyk inderdaad nie of die staat ŉ sterk saak teen Matlaletsa het nie en dat dit ŉ vorm van afwagtende straf sal wees om hom agter tralies te hou. Volgens die landdros weet Mahlamba dat sy vriendin ŉ sleutelgetuie vir die staat is en dat daar ŉ groot moontlikheid bestaan dat hy haar kan probeer beïnvloed om haar weergawe van die gebeure op die nag waarop Horner vermoor is, te verander. Die vriendin het getuig dat Mahlamba nié heelnag by haar was nie en eers omstreeks 04:00 tuisgekom het. Landdros Deon van Rooyen. (Skermgreep: eNCA) “Dit is duidelik dat die ondersoek in hierdie saak ŉ ingewikkelde een is en heelwat tyd gaan benodig om afgehandel te word,” het Van Rooyen in sy uitspraak gesê. Die uitslae van forensiese toetse kan maande lank duur en dit blyk dat daar boonop ŉ agterstand met die verwerking van dié monsters is. Van Rooyen het ŉ beroep op die minister van polisie, Bheki Cele, gedoen om sy kantoor se invloed te gebruik – maar nie “onbehoorlike invloed nie” – om te verseker dat die saak sou gou as moontlik afgehandel kan word. Cele het verlede week die hofverrigtinge bygewoon. Die saak is tot 1 Desember vir verdere ondersoek uitgestel.